યુવરાજે વિચાર્યું હતું એમ જ મલ્હાર ઊઠીને તરત જ સાયબર કાફે પહોંચી ગયો. ગુલાલની એક રાતની જુદાઈ એનાથી માંડ માંડ વીતી હતી. મોબાઈલ પણ ગુમ થઈ ગયો હતો. એકદમ અધીરતાથી એણે મેઈલ ઓપન કર્યો અને જાણે ભૂકંપ થયો, ગુલાલનો મેઈલ વાંચી એ થથરી ગયો. ગુલાલની હાલત અત્યારે શું હશે એ કલ્પના કરીને જ એને તો કંપારી છૂટવા લાગી હતી. ગુલાલનો કોન્ટેક્ટ કરવા એનું મન તરસી રહ્યું હતું પણ ગુલાલે કોન્ટક્ટ ન કરવાની સૂચના આપી હતી એટલે એ કંઈ જ ના કરી શક્યો. બસ, એટલું નક્કી કર્યું કે કાલે ગુલાલને લેવા ગેટ વે ઓફ ઇન્ડિયા જવું. બસ એકવાર એ પાસે આવી જાય પછી આખી દુનિયામાં કોઈની તાકાત નથી કે એને પોતાની પાસેથી છીનવી લે.